**Årsrapport fra MoRU/Fermate Vokal - mars 2019 – mars 2020**

MoRU har siden årsmøtet 4. mars 2019 bestått av Odd Hamnøy og Jorunn Svindahl, i tillegg til dirigentene Mathias Gran (fram til sommeren) og Matthias Isaksen fra september 2019. Moru har, sammen med dirigentene, deltatt på alle styremøter.

Samarbeidet om det musikalske repertoaret har for det meste foregått gjennom muntlig kommunikasjon og via epost – samt i styremøter. Det er ikke skrevet referater, da det heller ikke har blitt avholdt formelle møter i gruppa.

**Konsert i Skedsmo kapell 10. april**

Korets første oppdrag våren 2019 var vår andre framføring av Mathias Grans nyskrevne messe, denne gang i kapellet i Skedsmo kirke. Akkompagnert av Kvintettgruppa Ottar, ble det en minneverdig konsert både for koret og publikum. Sangsolister var Bjørk-Guinevere Kinsella Eide, som også hadde en fantastisk fremførelse av Toccata av Khachaturian. Det ble gjort et godt lydopptak av konserten, som ble delt med kormedlemmene. Kvintettgruppa bidro også med et vakkert stykke av Brahms.

**Konsert på Misjonshuset 4. juni**

Sesongens andre konsert ble holdt på Misjonshuset. Temaet denne kvelden var «Latinamerikanske godbiter og nordisk velklang» - sammen med «Husbandet». Dette var siste konsert med Mathias Gran, som gjorde en kjempejobb med koret i sin periode som dirigent!

Korets program:

* Se equivoco la paloma
* Te Quiero – solister: Lena og Gunerius
* Dulce embeleso
* Quien Fuera Como el Jasmin
* Mitt hjerte er ditt
* Kjersti Lill som godt
* Bruremarsj fra Valsøyfjord/Aure
* An Irish blessing

«Husbandet» - som besto av Mathias Gran (kontrabass), Bjørk Eide (piano) og Morten Belstad (slagverk) – bidro med følgende:

* Oblivoin (Piazolla) v/Mathias(bass) og Morten(cajun)
* Pianostykke v/Bjørk
* Akkompagnement på Dulce embeleso og Bruremasj (Morten)

**Høstsesongen startet mandag 26. august**

Vår første øvelse med Matthias Isaksen – og starten på høstens repertoar, som for det meste har bestått av folkemusikk. Repertoaret ble ganske raskt bestemt, og dato for konsert ble satt til 11. november i Skedsmo kapell. Det ble også bestemt at vi ville ha med en sangsolist og musikere til denne konserten.

**Seminar på Sanner hotell 2. – 3. november**

Sanger og kveder Guro Utne Salvesen var med alter og sopraner hele lørdag, hvor vi for det meste jobbet med sangteknikk i folkemusikk, mens Matthias øvde med herrestemmene separat. Søndag sang vi gjennom det meste av programmet til konserten med ny glød, og ny teknikk! Det ble en flott og lærerik helg, med mye og nødvendig korarbeid. I tillegg hadde vi et veldig trivelig sosialt samvær, og har blitt en godt sammensveiset gjeng.

**Konsert i Skedsmo kapell mandag 11. november**

Guro var med oss under konserten, og bidro med sin vakre stemme både som korist og med egen solosang. Vi hadde også med oss tre lokale musikere på folkeinstrumenter. Disse var: Svein Greni (fløyter og bukkehorn), Ole Anton Berntsen (lur, bukkehorn, seljefløyte) og Morten Belstad (slåttetromme og diverse slagverk)

Korets program:

* Ve no velkomne med æra
* Gjendines båndlåt
* Kjerringa med Staven
* Nøringen
* Jungfrun hon går i dansen
* Vil du sove hos meg i natt (arr. Astrid!)
* Sulla meg
* Bi, bie lite bån
* Neslandskyrkja
* Bruremarsj fra Valsøyfjord

I tillegg sang vi med på «refrenget» i Guros «Du tarv ikkje synda...»

I tillegg til å spille med oss på noen av sangene, hadde musikerne også sine egne instrumentale bidrag.

Alle kvinnene stilte i bunad for anledningen – noe som skapte en fin ramme rundt framføringen. Det ble en flott konsert, som ble svært godt mottatt av publikum.

**Planer for vårsesongen**

Vi hadde ingen tradisjonell julekonsert denne sesongen, og la derfor planer om en kirkekonsert ved påsketider i gamle Frogner kirke. Vi har kommet godt i gang med innøving av repertoar til en slik konsert ( bl a. Rachmaninovs vespere, Karin Boyes aftonbøn, Kyrie/Iver Kleive, Hear My Prayer/Hogan). Dessverre har vi måttet utsette konserten til høstsesongen, da det for tiden er litt «sårbart» i herrestemmene.

Vi har parallelt startet med et «lettere» program til en sommerkonsert, som vi håper å kunne fremføre, enten alene eller sammen med et annet kor i våre egne lokaler. Vi øver for tiden på «I got Rhythm», «Fly me to the Moon», «Come together» og «Chattanooga choo, choo».

Vi har også takket ja til å delta på en «Musikkfest» på Frogner 7. juni i forbindelse med kommunesammenslåingen. Vi skal synge med solist Atle Pettersen og Sørum musikklag(?)

Vi er i tillegg invitert til å synge på en konsert med Fossegrimen i slutten av april(?)

26.02.2020

Jorunn Svindahl/Odd Hamnøy